  Виталий Пронин Удмуртиысь мугор кыдатон культурая, спортъя но егитъёсын ужан политикая министр Игорь КрасновШаерамы улӥсьёс пӧлысь ог 30 процентэз спортэн эшъясько, та лыдпусэз 5-8 процентлы йылэтоно на, шуиз Удмуртиысь мугор кыдатон культурая, спортъя но егитъёсын ужан политикая министр Игорь Краснов. Люкаськем журналистъёсты тодматӥз но туэ быдэстоно ужъёсын. - Та нуналъёсы шаерысьтымы гуртъёсысь спортсменъёслэн удмурт Олимпиадазы мынэ, медаль понна вань ёросъёсысь 900-лэсь ятыр адямиос вожвылъясько, - вераз Игорь Краснов. - Куноосты пумитазы Юкаменскын улӥсьёс. Ужрадлэн аспӧртэмлыкез - ӵыпет вылын усьтон. Шудонлэн утисез Лудкеч. Куасэн бызьылэм сяна, спортсменъёс кужымзэс эскерозы полиатлонъя, хоккеен, баскетболэн, шашкиен но шахматэн шудонъя, адӟем карымон луо ёрос кузёос но: соос куасэн бызьылозы, ыбылӥськозы но дартсэн шудозы. Гурт шудонъёслы Юкаменск черкогуртын декабрь толэзе ик ӧсъёссэ усьтӥз куас база, лэсьтэмын 1,3 иськем югдытӥськись сюрес но хоккеен шудон инты. Спортэз азинтон понна шаермылэн бюджетысьтыз 560 миллион манет висъямын, эшшо 96 миллион - Россилэн бюджетысьтыз. Гурт шудонъёсы сяна, шаерамы улӥсьёс спартакиадаосы пырисько, тужгес трос калык люкаське «Россиысь куас сюресъёс», «Нациослэн кроссы» ӵошатсконъёсы. Россиысь 12 улос пыриське ГТО-лэсь куронъёссэ быдэстон ужрадэ, соос пӧлы Удмуртия но шедемын. Соин валче городъёсын но ёрос центръёсын мугорез кыдатон площадкаос лэсьтэмын. Туннэ нуналлы шаерамы 3 сюрслэсь ятыр спортплощадкаос. 2014-тӥ арын гинэ 30 объект усьтэмын вал. Соос пӧлысь тужгес бадӟымъёсыз: Ижын - ыбылӥськон тир но бассейн, Балезиноын но Юкаменскын куас базаос, 3 школаын спортзал, Кизнерын мугор кыдатон комплекс но мукетъёсыз. Туэлы но министерство азе бадӟым ужпумъёс пуктэмын: йылаз-пумаз вуттоно Глазысь «Прогресс» стадионэз, Ижысь 50 метръем но Воткаысь 25 метръем бассейнъёсыз, Г. Кулаковалэн комплексысьтыз 120 интылы чаклам общежитизэ. Та удысэз азинтонлэн емышез шӧдӥське. Туннэ нуналлы спортысь 70 амал шаерамы азинске, 58 федерация кылдытэмын, 9 профессиональной клубъёс ужало, со пӧлысь 4-ез - «Университет» (гандбол), «Прогресс» (пичи футбол), «Удмуртия» (следж-хоккей) но «Купол-Родники» (баскетбол) - вылӥ лигаын шудо. Кылем ар ӵоже шаерамы ортчытэмын Россиысь 72 ӵошатскон, 133 мурт спортысь пӧртэм амалъёсъя Россилэн пӧртэм сборнойёсаз кутэмын. Спортсменъёсмы 380 пол калыккуспо ӵошатсконъёсы пыриськизы, 334 медаль утӥзы: 113 зарни, 111 азвесь но 110 туй. Ӟеч спортсменъёсты будэтон вылысь усто тренеръёс шедьтоно. Азьвыл аръёсы, уждун ичи басьтэмысьтызы, тросэз мукет удысъёсы кошкылӥзы ке, кылем арысен югдур тупатскиз. Валентина Емельянова Теги: спорт  